
	2026. gada 17. augustā 
	 
	Rīgā 



Ņemot vērā, ka ieinteresētais piegādātājs Rīgas valstspilsētas pašvaldības Labklājības departamenta organizētā atklātā konkursā “Teritoriju labiekārtošanas darbi”, iepirkuma identifikācijas Nr. RVPLD 2026/25 (turpmāk – Iepirkums), ir iesniedzis jautājumu par Iepirkuma daļas Nr. 1 “Pastaigu laukuma teritorijas sagatavošana Rīgas sociālās aprūpes centrā “Gaiļezers”” dokumentāciju, Iepirkuma komisija sniedz šādu atbildi:

Ieinteresētā piegādātāja jautājums: 
Ieinteresētais piegādātājs norāda, ka no Iepirkuma dokumentācijas nav saprotams, vai Iepirkuma daļā Nr. 1 paredzētajiem darbiem ir izstrādāts projekts, paskaidrojuma raksts, apliecinājuma karte vai cita nepieciešamā būvniecības dokumentācija.
Piegādātāja ieskatā paredzētie darbi ir būvdarbi, kuru veikšanai nepieciešama atbilstoša projekta dokumentācija. Tā kā Iepirkuma priekšmetā ietverti arī rakšanas darbi, piegādātājs norāda, ka bez projekta dokumentācijas var nebūt iespējams saņemt rakšanas darbu veikšanai nepieciešamās atļaujas un līdz ar to tiesiski veikt paredzētos darbus.
Piegādātājs atkārtoti lūdz sniegt arī iepriekš pieprasītos rasējumus.
Vai Pasūtītājs var sniegt informāciju par paredzētajiem darbiem izstrādāto projekta dokumentāciju, piemērojamo būvniecības kārtību un darbu veikšanai nepieciešamo atļauju saņemšanu, kā arī pievienot attiecīgos rasējumus?

Atbilde uz jautājumu: 
Iepirkuma komisija ir izvērtējusi ieinteresētā piegādātāja jautājumā norādītos apstākļus un papildus pārbaudījusi paredzētajiem darbiem piemērojamo būvniecības kārtību.
Rīgas sociālās aprūpes centra “Gaiļezers” teritorijas labiekārtošanai SIA “DD Projekti” ir izstrādājusi labiekārtojuma projektu, tostarp ģenplānu. Projekts ir izstrādāts uz Rīgas valstspilsētas pašvaldības augstas detalizācijas topogrāfiskās informācijas datubāzē reģistrēta topogrāfiskā plāna un saskaņots ar attiecīgajiem inženierkomunikāciju turētājiem.
Iepirkuma komisija informē, ka paredzētie darbi tiks veikti Rīgas sociālās aprūpes centra “Gaiļezers” iekšējā teritorijā, tie neskar ārējos inženiertīklus un nav paredzēta izbūvējamo tīklu savienošana ar ārējiem inženiertīkliem.
Ņemot vērā izstrādāto projekta dokumentāciju, paredzēto darbu raksturu un piemērojamo normatīvo regulējumu, paredzētajiem darbiem piemērojams Ministru kabineta 2017. gada 9. maija noteikumu Nr. 253 “Atsevišķu inženierbūvju būvnoteikumi” 6.3.1. un 6.3.4. apakšpunktā noteiktais regulējums. Līdz ar to atsevišķas būvniecības ieceres dokumentācijas sagatavošana un iesniegšana Būvniecības informācijas sistēmā nav nepieciešama.
Pirms darbu uzsākšanas Rīgas sociālās aprūpes centrs “Gaiļezers” pašvaldības iekšējā dokumentu aprites sistēmā informēs Rīgas valstspilsētas pašvaldības Īpašuma departamentu par plānotajiem darbiem, pievienojot izstrādāto projektu, kā arī nodrošinās darbu veikšanai nepieciešamo atļauju noformēšanu un izsniegšanu.
Iepirkuma daļas Nr. 1 darbu apjomu un izmaksu tāmē ietvertā pozīcija “Izpilddokumentācijas sagatavošana” aptver pēc darbu pabeigšanas nepieciešamās izpilddokumentācijas sagatavošanu, tostarp faktiski izbūvēto elektroapgādes un vājstrāvas kabeļu novietojuma ģeodēziskā izpildmērījuma un elektrotīklu montāžas rasējumu sagatavošanu, kā arī tehniskajā specifikācijā noteikto pārbaužu rezultātu dokumentēšanu.
Iepirkuma dokumentācijai papildus tiek pievienots SIA “DD Projekti” izstrādātais ģenplāns. Ģenplāns izmantojams kopā ar Iepirkuma daļas Nr. 1 tehnisko specifikāciju un darbu apjomu un izmaksu tāmi. Šajā iepirkuma kārtā veicami tikai tehniskajā specifikācijā un darbu apjomu un izmaksu tāmē norādītie darbi.

